又和諸公作雪月歌
作者：方岳
朝代：宋

paragraphs: 月觀夜午雪觀早，酒興崔嵬詩潦草。
梅花在傍具知狀，喚渠收拾秋崖藁。
月邊雪邊同一寒，詩成不許凡人看。
年年月寒雪寒處，老骨槎牙倚枯樹。
不知天下人，面有三寸塵。
政使書癡傳癖猶可憎，而况無風無味之錢神。
麾之門外，問諸水濱。
非我不與相比鄰，渠自胸次不我親。
千古萬古赤壁月，千古萬古剡溪雪。
天荒地老方可人，當日人曾笑渠拙。
有梅不可無吾詩，無月無雪無人知。
梅花亦不用收拾，付與萬竅更相呼。
雪如瓊瑶月如水，青山白髮時乎時。
有薇可羹螯可嚼，此味勿令兒輩覺。
四海諸公共往來，雪中與渠無適莫。